La Llei 4/1997, de 20 de maig, de protecció civil de Catalunya, va crear el gravamen sobre els elements patrimonials afectes a activitats de les quals pugui derivar l'activació de plans de protecció civil i que estiguin situats al territori de Catalunya.
El desenvolupament reglamentari de la Llei, de conformitat amb el que disposa el seu article 63, en el que fa referència a la gestió i liquidació del gravamen, ha estat efectuat mitjançant el Decret 160/1998, de 23 de juny, l'article 3 del qual disposa que el model d'autoliquidació del tribut ha d'ésser aprovat per ordre del conseller d'Economia i Finances.
Així, de conformitat amb el precepte reglamentari, i mitjançant una Ordre de 21 de juliol de 1998, es va aprovar i fer públic el model d'autoliquidació del gravamen.
Amb posterioritat, i arran de les modificacions efectuades en la normativa específica relatives a la prevenció d'accidents majors en determinades activitats industrials, va ser necessari, per una part, modificar la Llei 4/1997, de 20 de maig, i, per una altra, adaptar el model 900 quant als fulls de dades corresponents a les instal·lacions industrials i magatzems de substàncies perilloses, adaptació que es va portar a terme mitjançant l'aprovació d'un nou model en l'Ordre de 15 de desembre de 2000.
Per la seva banda, l'article 26 de la Llei 46/1998, de 17 de desembre, d'introducció a l'euro, va establir que a partir de l'1 de gener de l'any 2002, els instruments jurídics que mantinguessin exclusivament l'expressió de la unitat de compte pesseta, s'entendrien automàticament expressats en la unitat de compte euro, mitjançant l'aplicació a l'import monetari corresponent del tipus de conversió adoptat pel Consell de la Comunitat Europea i, si és el cas, l'aplicació del règim d'arrodoniment establert a l'article 11 de l'esmentada Llei.
L'adaptació a la nova unitat monetària es va realitzar en l'Ordre ECF/45/2002, de 22 de febrer, que va aprovar un nou model d'autoliquidació del gravamen de protecció civil amb els imports, referits a tipus impositius i a volums de facturació dels contribuents, expressats en euros.
Finalment, la Llei 7/2004, de 16 de juliol, de mesures fiscals i administrativa va incrementar en un 2,6 per 100 (amb efectes a partir de l'1 de gener de 2005) els tipus de gravamen i va actualitzar l'escala de quanties màximes a ingressar per part dels contribuents fixades en funció de la seva facturació.
Aquestes modificacions fan necessària l'aprovació d'un nou model.
Article únic.1 S'aprova el model d'autoliquidació número 900, del gravamen de protecció civil, el qual figura en l'annex d'aquesta Ordre..2 El model 900 consta de dos fulls, el primer amb quatre exemplars (un per a l'Administració, un per a la persona interessada, un per a la Direcció General d'Emergències i Seguretat Civil, i un per a l'entitat col·laboradora) i el segon amb tres exemplars (un per a l'Administració, un per a la persona interessada i un per a la Direcció General d'Emergències i Seguretat Civil)..3 L'ingrés que es derivi de les autoliquidacions confeccionades mitjançant el model 900 es pot realitzar al servei de Caixa de la Tresoreria Territorial o a les entitats col·laboradores habilitades a l'efecte..4 La presentació de les autoliquidacions practicades amb el model 900 s'ha de realitzar a la delegació de la Direcció General de Tributs competent.
Queda derogada l'Ordre ECF/45/2002, de 22 de febrer, per la qual s'aprova i es fa públic el model d'autoliquidació del gravamen creat per la Llei 4/1997, de 20 de maig, de protecció civil de Catalunya.
Aquesta Ordre entra en vigor el dia següent a la seva publicació en el Diari Oficial de la Generalitat de Catalunya.
Barcelona, 20 de febrer de 2006
Model 900, del gravamen de protecció civil
Exemplar per a la persona interessada
Exemplar per a la DG d'Emergències i Seguretat Civil
Exemplar per a l'entitat col·laboradora